Diari Oficial de la Generalitat Valenciana


Sumari del DOGV 6960, del 07-02-2013 (2013/1313)

ACORD de 25 de gener de 2013, del Consell, de declaració com a actuació territorial estratègica del projecte Port Mediterrani, en el municipi de Paterna, presentat per la mercantil Eurofunds Investment Puerto Ademuz, SL.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6960

Data del DOGV
:   07-02-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/1313


Data del document
:   25-01-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Acord

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * Paterna
    * pla d'urbanisme

ACORD de 25 de gener de 2013, del Consell, de declaració com a actuació territorial estratègica del projecte Port Mediterrani, en el municipi de Paterna, presentat per la mercantil Eurofunds Investment Puerto Ademuz, SL. [2013/1313]  
El Consell, en la reunió del dia 25 de gener de 2013, va adoptar l'acord següent:  
  
La figura de les actuacions territorials estratègiques està regulada en la Comunitat Valenciana per la Llei 1/2012, de 10 de maig, de la Generalitat, de Mesures Urgents d'Impuls a la Implantació d'Actuacions Territorials Estratègiques. És un instrument singular per a desenrotllar l'estratègia territorial de la Comunitat Valenciana i facilitar la implantació en el territori d'aquelles iniciatives empresarials que presenten una rellevància supramunicipal quant als seus efectes sobre la generació de renda, l'ocupació i la dinamització del teixit productiu, i han de ser, al mateix temps, demostratives quant a la seua compatibilitat amb la infraestructura verda del territori i la seua integració en la morfologia del territori i del paisatge.  
Per això, i per la seua especial transcendència sobre el territori de la Comunitat Valenciana, estes iniciatives requerixen la declaració d'actuacions territorials estratègiques per part del Consell, prèviament a la redacció del pla d'ordenació i de l'aprovació posterior. Esta declaració va acompanyada d'un informe tècnic que definix els condicionants ambientals, territorials, urbanístics i funcionals que han de complir i els assignen un procediment de tramitació específic a fi d'assegurar la transparència del procés, la participació pública i la identificació de les accions necessàries per a permetre una ràpida i adequada implantació a fi de produir efectes positius des del punt de vista econòmic, ambiental i social.  
En este cas es tracta del projecte Port Mediterrani, ubicat en el municipi de Paterna, el qual planteja una actuació multifuncional que inclou diversos usos comercials, hotelers i d'oci d'àmbit d'influència regional i de fort impacte quant a generació de rendes i ocupació per al conjunt del territori. Esta actuació es localitza en un dels eixos estratègics de l'àrea metropolitana de València, com és el corredor de la CV-35, i aprofita els seus components d'excel·lència territorial per a produir efectes positius a gran escala des del punt de vista econòmic, social i ambiental. En este context, l'actuació té com a objectius fonamentals:  
  
1. Crear un espai terciari i d'oci d'escala internacional, tant per les seues dimensions com per la presència de firmes capdavanteres, exclusives i de reconegut prestigi, a fi d'aconseguir una oferta atractiva i diferenciada capaç de millorar la imatge de la Comunitat Valenciana en l'exterior i de produir efectes multiplicadors sobre el conjunt dels sectors productius.  
2. Canalitzar una inversió directa d'uns 700 milions d'euros en la implantació completa, la qual, considerant els seus efectes indirectes i induïts, podria arribar a una generació de renda d'uns 1.465 milions d'euros. També són molt importants els seus efectes sobre els ingressos de les administracions públiques, ja que s'estimen en uns 150 milions d'euros els ingressos en les fases de construcció i implantació de les firmes, i de 25 a 30 milions els ingressos anuals via impostos en la fase operativa.  
3. Generar uns 4.000 ocupacions, entre temporals i permanents, que, sumant les indirectes i induïdes, podrien arribar a les 8.300. Tant en inversió com en ocupació són xifres molt importants i el seu impacte positiu superarà àmpliament l'escala metropolitana.  
4. L'actuació aportarà una gran inversió en infraestructures de comunicació i de mobilitat sostenible per a ordenar un espai estratègic de l'àrea metropolitana de València i desenrotllarà projectes previstos en el Pla d'Infraestructures Estratègiques 2010-2020 i l'Estratègia Territorial de la Comunitat Valenciana. Així mateix, esta actuació contribuirà a les solucions globals en matèria d'inundabilitat de la zona.  
5. Este projecte, la inversió del qual procedix en la seua totalitat de l'exterior, és un revulsiu quant a la millora de la imatge internacional de la Comunitat Valenciana i de la confiança en les grans potencialitats del seu territori. És un projecte estratègic d'escala global per a qualificar i projectar la Comunitat Valenciana com a pol d'inversió internacional en un context altament competitiu.   
6. L'execució d'este projecte produirà un efecte demostratiu que servirà de referent per a altres projectes que s'implanten en el territori. La qualitat del seu disseny arquitectònic i la seua integració paisatgística seran condicionants fonamentals per a la seua materialització i li atorgaran una marca de qualitat d'acord amb la seua capacitat de dinamització econòmica i social.   
El Consell és l'òrgan competent per a l'adopció del present acord, de conformitat amb el que disposen els articles 2 i 3 de l'esmentada Llei 1/2012.   
Per tot això, una vegada analitzada i avaluada tota la informació aportada per la mercantil Eurofunds Investment Puerto Ademuz, SL, i arreplegats els informes pertinents, a proposta del conseller d'Economia, Indústria, Turisme i Ocupació i de la consellera d'Infraestructures, Territori i Medi Ambient, el Consell  
  
ACORDA  
  
Primer  
Declarar el projecte Port Mediterrani, en el municipi de Paterna, presentat per la mercantil Eurofunds Investment Puerto Ademuz, SL, com a actuació territorial estratègica en els termes regulats per la Llei 1/2012.  
  
Segon  
De conformitat amb l'article 2.3 de la Llei 1/2012, designar la Conselleria d'Economia, Indústria, Turisme i Ocupació com a òrgan responsable del seguiment i control de l'execució de l'actuació.  
  
Tercer  
De conformitat amb l'article 2.3 de la Llei 1/2012, designar la Conselleria d'Infraestructures, Territori i Medi Ambient com a òrgan responsable de la tramitació i aprovació de l'instrument de planificació que es derive d'esta actuació.  
  
Quart  
De conformitat amb l'article 3.3 de la Llei 1/2012, designar l'Ajuntament de Paterna com a responsable de la tramitació i aprovació dels instruments de gestió i execució de l'actuació, amb el suport necessari de la Conselleria d'Infraestructures, Territori i Medi Ambient.  
  
  
Quint  
El desenrotllament d'esta actuació territorial estratègica es durà a terme complint les condicions expressades en l'informe previst en l'article 3.2 de la Llei 1/2012. L'incompliment de les esmentades condicions donarà lloc a la caducitat de l'actuació, amb els efectes previstos en l'article 5.3 de la Llei 1/2012.  
  
Sext  
Condicionar la present declaració a la formalització per part d'Eurofunds Investment Puerto Ademuz, SL, de les garanties requerides per l'article 3.4 de l'esmentada Llei 1/2012, en els termes indicats en l'informe esmentat en l'apartat 5 del present acord, i la quantia de les quals s'establix en l'1% de la suma de la inversió prevista en infraestructures i obres d'urbanització, i la necessària per a culminar la primera fase del projecte, dins del termini de quinze dies des de la notificació d'este acord.  
  
València, 25 de gener de 2013  
  
El vicepresident i secretari del Consell,  
JOSÉ CÍSCAR BOLUFER